1Keleh mingat jetoh: Hong kare andau je pangkarahiae kareh are kasusah. 2Oloh kareh manggau taloh akan kepentingan arepe kabuat, tantai handak manggau duit bewei, balecak tuntang rajin layau pandere. Ewen rajin mahina oloh, malawan oloh bakas, dia kasene auh tarimakasih, tuntang manyingi kare hal rohani. 3Ewen dia sinta sama arepe, dia rajin mampun oloh, ewen rajin mamapa aran oloh beken, rajin mahapan kakaras, ewen jaton masi, tuntang dia marajin kahalap. 4Ewen rajin mandarhaka, gantong ateie tuntang dia panjang tiroke. Ewen labih rajin dengan kasanang kalunen bara manumon kahandak Hatalla. 5Aloh secara luar ewen rajin malalus gawin agama, tapi ewen manolak taloh je mambatang huang agama te kabuat. Keleh mangejau arepm bara kare oloh je kilau te. 6Aton bara ewen je jari suni-suni tame kare human oloh, palus manantiring kare oloh bawi je balemo kapercayae, je are toto dosae tuntang inguasa awi kare macam kipen. 7Kare oloh bawi te jua-juan balaku iajar, tapi dia puji tau mandino auh ajar je bujur tahiu Hatalla. 8Sama kilau Yanes tuntang Yamres horan je malawan Moses, kalote kea kare oloh te malawan auh ajar ain Hatalla. Tirok ewen jari rusak, tuntang kapercayan ewen jari sangkarah. 9Tapi ewen dia baka tau mandino taloh en-en, basa kahumong ewen kareh ingatawan awi oloh handiai, sama kilau je buah Yanes tuntang Yamres kea. 10Tapi ikau jari manumon kare auh ajar ayungku, kare hadat dasarku, tuntang tintun pambelom ayungku. Ikau jari mite kabuat kilen ampie aku toto-toto percaya dengan Yesus Kristus tuntang sinta kare oloh. Ikau kea katawan kasabar tuntang katanggar ateiku. 11Ikau jari mite aku ingapehe tuntang manyarenan kapehe. Ikau katawan taloh handiai je buah aku intu Antiokhia, intu Ikonium, tuntang intu Listra; tuntang ikau katawan taloh handiai je inyarenangku. Tapi Tuhan manyalamat aku bara kare taloh handiai te. 12Oloh handiai je handak belom manempo tuntang belom hinje dengan Kristus Yesus, puna akan ingapehe, 13Hemben te kea kare oloh papa tuntang kare oloh panipu kareh sasar papa. Ewen manipu oloh beken padahal ewen kabuat buah tipu kea. 14Tapi tahiu ikau, Timoteus, keleh ikau tetep mimbing kare auh ajar je bujur je jari iajarku akam tuntang kakare taloh je imercayam; basa ikau katawan eweh kare gurum. 15Ikau musti mingat je bara korik ikau jari mangasene Surat Barasih. Surat Barasih te tau manenga akam kaharati uka mandino salamat mahalau kapercaya dengan Kristus Yesus. 16Taloh handiai je tarasurat hong Surat Barasih, uras impalembut bara Hatalla tuntang baguna hapa majar taloh je bujur, hapa maningak tuntang mangambuah taloh je sala, tuntang hapa majar oloh mangat belom tumon kahandak Hatalla. 17Hapan Surat Barasih te oloh je manyang Hatalla tau impahata hapan katinduh-karasih akan kakare macam gawi je bahalap.
bjn_Latn